CELEX: 32010D0580
Language: hu
Date: 2010-09-27 00:00:00
Title: 2010/580/EU: A Tanács végrehajtási határozata ( 2010. szeptember 27. ) a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazására történő felhatalmazásáról

30.9.2010   
            
            
               HU
            
            
               Az Európai Unió Hivatalos Lapja
            
            
               L 256/22
            
         A TANÁCS VÉGREHAJTÁSI HATÁROZATA
   (2010. szeptember 27.)
   a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazására történő felhatalmazásáról
   (Csak a holland nyelvű szöveg hiteles)
   (2010/580/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 291. cikke (2) bekezdésére,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Holland Királyság a Bizottság Főtitkársága által 2010. január 29-én iktatott levelében engedélyt kért olyan különleges adóügyi intézkedéseknek a készruhaiparban történő alkalmazására, amelyekre korábban a 2007/740/EK határozattal (2) korlátozott időszakra már engedélyt kapott.
            
         
               (2)
            
            
               A 2006/112/EK irányelv 395. cikke (2) bekezdésének megfelelően a Bizottság 2010. február 25-én kelt levelében tájékoztatta a többi tagállamot a Holland Királyság kérelméről. A Bizottság 2010. március 2-én kelt levelében értesítette a Holland Királyságot arról, hogy birtokában van a kérelem elbírálásához szükséges valamennyi információnak.
            
         
               (3)
            
            
               Az intézkedés lehetővé tenné, hogy a Holland Királyság olyan rendszert alkalmazzon a készruhaiparban, amely az alvállalkozónak az adóhatósággal szemben fennálló hozzáadottértékadó-befizetési kötelezettségét az alvállalkozóról a készruhát előállító vállalkozásra (a fővállalkozóra) hárítja át. Ez a rendszer a kereskedelmi láncban feljebb lévő ügyletekre korlátozódó fordított adózást jelentene, ennek megfelelően nem vonatkozna azokra a gazdasági szereplőkre, akik az árut a végső fogyasztók számára értékesítik. Ez az eljárás a nemzeti ruhagyártási piacon megjelenő, egyedi jellegű csalás elleni küzdelmet szolgálja.
            
         
               (4)
            
            
               Az ilyen rendszer a múltban hatékony megelőzési eszköznek bizonyult egy olyan ágazatban, ahol az alvállalkozók azonosításával és tevékenységének ellenőrzésével kapcsolatos problémák megnehezítik a hozzáadottérték-adó beszedését. A kérelmezett intézkedés tehát olyan intézkedésnek tekintendő, amelynek célja az adócsalás és az adókikerülés bizonyos típusainak megelőzése a készruhaiparban.
            
         
               (5)
            
            
               A készruhagyártás helyszínének megválasztását befolyásolják az alacsony munkaerőköltségek, és az alvállalkozók könnyen áttelepülnek egyik országból a másikba. Ezért a 2007/740/EK határozat arra kötelezte a Holland Királyságot, hogy kövesse nyomon és értékelje e tényezőknek az eltérés hatékonyságára gyakorolt hatását, és erről 2009. július 31-ig tegyen jelentést a Bizottságnak.
            
         
               (6)
            
            
               A szóban forgó jelentés rámutatott, hogy az eltérő intézkedés és a nemzetközi piaci fejlemények eredményeként az adócsalások előfordulása jelentősen visszaszorult, és folyamatosan csökkent a 2007/740/EK határozat szerinti fordított adózási eljárás alkalmazását indokolttá tevő készruhaipari vállalatok száma. Következésképpen a készruhaipar helyzete a Holland Királyságban fokozatosan stabilizálódik.
            
         
               (7)
            
            
               Annak érdekében, hogy a stabilizációs folyamat teljes mértékben végbemehessen, a Holland Királyság az intézkedés időbeli hatályának korlátozott időtartamra történő kiterjesztését kérte, és ezzel egyidejűleg bejelentette, hogy az intézkedés esetleges eltörlésére vonatkozóan végleges döntést 2011-ben hoz. Ezért helyénvaló engedélyezni, hogy az eltérést 2012. december 31-ig tovább alkalmazhassák.
            
         
               (8)
            
            
               Abban az esetben, ha a Holland Királyság célszerűnek ítéli meg az eltérő intézkedés időbeli hatályának újabb, 2012 utánra történő kiterjesztését, legkésőbb 2012. április 1-jéig be kell nyújtania a Bizottságnak a kiterjesztés iránti kérelmet és egy új értékelő jelentést.
            
         
               (9)
            
            
               Az eltérés nem érinti hátrányosan az Európai Uniónak a hozzáadottérték-adóból származó saját forrásait, és nincs hatással a végső felhasználás során kivetett hozzáadottérték-adó összegére sem,
            
         ELFOGADTA EZT A HATÁROZATOT:
   1. cikk
   A 2006/112/EK irányelv 193. cikkétől eltérve, a Holland Királyság felhatalmazást kap arra, hogy 2012. december 31-ig olyan rendszert alkalmazzon a készruhaiparban, amely az alvállalkozónak az adóhatósággal szemben fennálló hozzáadottértékadó-befizetési kötelezettségét az alvállalkozóról a készruhát előállító vállalkozásra (a fővállalkozóra) hárítja át.
   2. cikk
   A Holland Királyság az intézkedésnek a 2012. év utánra történő kiterjesztésére irányuló kérelméhez csatolva, legkésőbb 2012. április 1-jéig jelentést nyújt be a Bizottságnak, bemutatva különösen az intézkedés hatékonyságát és a készruhaipari alvállalkozók más országokba történő áttelepülésének egyéb bizonyítékát.
   3. cikk
   Ez a határozat az erről szóló értesítés napján lép hatályba.
   Ezt a határozatot 2010. január 1-jétől kell alkalmazni.
   4. cikk
   E határozat címzettje a Holland Királyság.
   
      Kelt Brüsszelben, 2010. szeptember 27-én.
      
         
            a Tanács részéről
         
         
            az elnök
         
         K. PEETERS
      
   
   
      (1)  HL L 347., 2006.12.11., 1. o.
   
      (2)  A Tanács 2007. november 13-i határozata a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazására történő felhatalmazásáról (HL L 300., 2007.11.17., 71. o.).